Espoo

Espoo (Esbo in Sweeds) is 'n munisipaliteit en stad geleë in Uusimaa aan die suidkus van die republiek Finland. Espoo lê direk wes van die hoofstad Helsinki en maak deel uit van die stedelike agglomerasie, net soos Vantaa en Kauniainen.

Espoo is 'n tweetalige stad met Fins as meerderheidstaal (± 85%) en Sweeds as minderheidstaal (8,9%).

 Geskiedenis 
In die 13de eeu stig Sweedse immigrante die dorp Espaby. Die eerste (hout) kerk word in die tweede helfte van die 14de eeu gebou. Dié gebou word einde 15de eeu deur 'n steenkerkgebou vervang. Die eerste vermelding van Espoo in geskrifte kom eers in 1431 voor.

Einde 19e eeu profiteerde die industrie in Espoo van die groeiende, nabygeleë Helsinki. Die aanlê van 'n spoorlyn in 1903 maak dit geriefliker vir mense en maatskappye om hulself in Espoo te gaan vestig. Belangrike industrieë was die baksteenfabrieke en glasfabrieke. Die stad groei eksponensieel sedert die 1950's. Die dienstesektor word hierna die belangrikste werkgewer.

Tot die einde van die jare veertig was Sweeds die belangrikste taal in Espoo. Daarna kry die Finssprekendes die oorhand.

Espoo het in 1972 amptelik 'n stad geword.

 Espoo vandag 
Espoo (oppervlakte 528 km², waarvan 312 km² land) is die snelgroeiendste stad in Finland. Op 31 Mei 2010 tel die stad se inwoners 245 646 inwoners. Na Helsinki is dit die grootste munisipaliteit in die land. Espoo huisves die Tegniese Universiteit Helsinki met ongeveer 13 000 studente, en het verder vele navorsingsinstitute, vernaamlik hoëtegnologiebedrywe. So bevind die hoofkantoor van die vervaardiger van selfone, Nokia, hom in Espoo. Ook KONE, op drie na grootste hysbakprodusent ter wêreld, se hoofkwartier is hier

Espoo bestaan uit 'n losse versameling voorstedelike woonbuurte wat wes van Helsinki oor 'n groot gebied uitstrek. 'n Duidelike stadsentrum ontbreek. Espoo bestaan uit sewe kleiner administratiewe sentrums, naamlik: Leppävaara, Tapiola, Matinkylä-Olari, Espoonlahti, Espoon keskus, Kauklahti en Kalajärvi.

 Sport 
FC Honka Espoo is die belangrikste sokkerklub van Espoo. 

Die Espoo Blues is die belangrikste yshokkieklub van die stad en speel hul tuiswedstryde in die Espoo Metro Areena. 

 Gebore in Espoo 

 Jussi Jaatinen (1964), dirigent
 JJ Lehto (1966), renjaer
 Jussi Sydänmaa (1972), kitaarspeler
 Antti Kasvio (1973), swemmer
 Samer el Nahhal (1976), basspeler
 Erna Siikavirta (1977), pianis
 Charles Wegelius (1978), fietsryer
 Alexi Laiho (1979), kitaarspeler
 Jaska Raatikainen (1979), tromspeler
 Kimi Räikkönen (1979), F1-renjaer
 Aki Hakala (1979), tromspeler
 Janne Wirman (1979), pianis
 Henkka T. Blacksmith (1980), basspeler
 Paulus Roiha (1980), sokkerspeler
 Jarmo Valtonen (1982), skaatser
 Minea Blomqvist (1985), gholfspeler
 Niki Mäenpää (1985), sokkerspeler
 Ville Jalasto (1986), sokkerspeler
 Juha Hakola (1987), sokkerspeler
 Laura Lepistö (1988), figuurskaatser
 Ursula Wikström (1990), gholfspeler
 Rasmus Schüller (1991), sokkerspeler

 Eksterne skakels 

 Amptelike webblad stad Espoo 
 Helsinki University of Technology

Kategorie:Nedersettings in Finland